
ETTEPANEKUD
Naiste õiguste ja soolise võrdõiguslikkuse komisjon palub vastutaval eelarvekontrollikomisjonil lisada oma resolutsiooni ettepanekusse järgmised ettepanekud:
[bookmark: restart]A.	arvestades, et sooline võrdõiguslikkus ja ebavõrdsuse kaotamine on põhiväärtused, millele liit on rajatud, ning arvestades võetud kohustust edendada naiste ja meeste võrdõiguslikkust kõigis liidu meetmetes, nagu on sätestatud ELi toimimise lepingu artiklis 8;
1.	toonitab, et naistele ja meestele tuleb kõigis valdkondades tagada võrdsed võimalused; aluseks tuleks siiski võtta tõenditel põhinevad andmed, mitte häälekad väited, mille kohaselt sõda, COVID ja kliimamuutused mõjutavad rohkem naisi või et parim lahendus naiste jaoks on rohkem aborte; seetõttu on võimalik eelarvemenetluse käigus neid eelarveridu vähendades kokku hoida;
2.	väljendab muret rasedaid naisi toetavate rühmade demoniseerimise pärast; märgib, et see on vastuolus Euroopa Liidu lepingu artikliga 2 ja ELi põhiõiguste hartaga, kus on sätestatud õigus elule; on lisaks mures selle pärast, et liikmesriikide pädevust tervishoiu valdkonnas eiratakse; nõuab seetõttu aborti propageerivate organisatsioonide rahastamise lõpetamist; kutsub komisjoni üles uurima, mis on nende põhimissioon, kellele ELi vahendeid eraldatakse, ning hoiduma rahastamast neid, kes soovivad kasutada ELi raha inimõigustest, eelkõige naiste õigustest ja soolisest võrdõiguslikkusest taganemise eesmärgil;
3.	märgib, et soolise võrdõiguslikkuse süvalaiendamine on puudulik, sest see sunniks naisi rollidesse, töödele ja identiteetidesse, mida nad ei pruugi soovida, selle asemel et anda üksikisikutele ja peredele lihtsalt võimalus otsustada;
4.	märgib, et liidu soolise palgalõhe (12,7 %) arvutamise metoodika on puudulik, kuna selles ei võeta arvesse inimese valikut teha tööd, mis on vähem tasustatud või olemuselt osalise tööajaga;
5.	märgib, kui oluline on võidelda vägivalla ja inimkaubanduse vastu, nagu on kirjeldatud Daphne algatuses, kuid nõuab investeeritud raha tulemuste läbipaistvust.

